Uuringufirma Norstat Eesti AS küsitluse kohaselt on populaarseim jätkuvalt Reformierakond, millele järgnevad Keskerakond, Eesti Konservatiivne Rahvaerakond (EKRE) ja sotsiaaldemokraadid, kuid viiendaks on Isamaa ees tõusnud Eesti 200.

Viimaste tulemuste põhjal toetab Reformierakonda 33,4 protsenti, Keskerakonda 21,9 protsenti ja EKRE-t 15,5 protsenti valimisõiguslikest kodanikest. Esikolmikule järgnevad Sotsiaaldemokraatlik Erakond 10,1 protsendiga, Eesti 200, mida toetab 7 protsenti ning Isamaa 6,1 protsendiga. Eelmise aasta algusest alates toimuvates Norstati küsitlustes pole Eesti 200 toetus kordagi nii kõrge olnud ega Isamaad edestanud.

Nii koalitsiooni- kui ka opositsioonierakondi toetab kokku 43,5 protsenti küsitlusele vastanutest.

MTÜ Ühiskonnauuringute Instituut ja uuringufirma Norstat Eesti AS koostöös toimuva uuringu andmed kajastavad küsitlusperioodi 2. detsembrist 7. jaanuarini ning kokku küsitleti 4001 valimisealist Eesti kodanikku. Uuringu statistiline viga on +/- 1,55 protsenti.

Küsitlused viidi läbi ajavahemikel 02.12-09.12, 11.12-17.12, 18.12-23.12 ja 03.01-07.01 ning nendele vastas kokku 4001 18-aastast ja vanemat Eesti kodanikku. Valimi võimalikult esindusliku jagunemise eesmärgil teostati küsitlused kombineeritud meetodil – telefoniküsitluses ning veebiküsitluses. Valimi andmed on tulemuste esinduslikkuse tagamiseks kaalutud vastavaks valimisõiguslike kodanike proportsionaalsele jaotusele peamiste sotsiaaldemograafiliste tunnuste alusel.